runetrust/blame-folketinget-dk huggingface dataset:
Martin Lidegaard (RV), 2005-03-31:
Det kunne være spændende at få miljøministerens vurdering af det, når det bliver hendes tur, for hvis de regionale udviklingsplaner skal batte noget, kræver det, det kan jeg forstå vi i hvert fald er enige med De Konservative om, at der er en sikker sammenhæng mellem de kommunale udviklingsplaner og de regionale udviklingsplaner, og at de kommunale udviklingsplaner understøtter.
Mette Gjerskov (S), 2011-05-04:
Så kan det da godt være, ministeren synes, vi skal vente med at diskutere det, men det er jo altså nu, det bliver diskuteret ude i virkeligheden, det er nu, vi får de dybt foruroligende meldinger om, at den undersøgelse, som skulle omfatte hele Tøndermarsken, kun omfatter dele af Tøndermarsken.
Jan Petersen (S), 2000-12-13:
Men jeg har det nu altså sådan i min egen økonomi, og jeg anbefaler for så vidt også de fleste andre at gøre det, hvis de har mulighed for det, at jeg lægger lidt fra til opsparing og i øvrigt lægger budget ud fra husholdningsudgifterne over året. Her plejer der at være god mening i at sætte lidt af til uforudsete udgifter, for
Kristian Jensen (V), 2010-02-02:
Jeg skal nok lade være med at opliste musikstederne i Herning og omegn, men der er faktisk en række steder, som jo uden at være støttet af Statens Musikråd også tilbyder livemusikalske optrædener – det var en meget svær måde at sige en god rockkoncert på – ved siden af at de sælger nogle fadøl.
Preben Bang Henriksen (V), 2022-04-22:
Vi har en bestemmelse i retsplejeloven i dag i § 57, som siger, at hvis nogen får en betinget dom, så kan dommeren selvfølgelig gøre den betinget af forskellige ting, men man kan også gøre den betinget af, at den dømte retter sig efter tilsynsmyndighedens bestemmelser om indskrænkninger i rådigheden over indtægter og formue og om opfyldelse af økonomiske forpligtelser.
Aase D. Madsen (DF), 2001-04-03:
Det kan derfor være nødvendigt at indføre sanktionsmuligheder over for de kommuner, der ikke overholder deres sociale ansvar i forbindelse med ældreomsorgen. Regeringen har jo for nylig været inde på at bruge stokkemetoden over for de kommuner, der ikke levede op til intentionerne i integrationsloven, så mener ministeren ikke, at de ældre i vores samfund skal have ret til den samme overordnede beskyttelse af deres velfærd?
Arne Rolighed (S), 2001-01-24:
Det er det forslag, hvor jeg har været ude med at sige, at alle patienter, der har en livstruende sygdom, skal sikres behandling inden for 2 + 2 + 4 uger, og kan landets sygehuse ikke klare behandlingen, skal der være en fast hånd, der hjælper patienten til udlandet.
Søren Søndergaard (EL), 2003-04-02:
Det er jo netop mig, som ikke mener, at vi skal sidde og trække nogle streger, som man gjorde, dengang man etablerede Irak, og så var der lige en tredjedel af en befolkningsgruppe, der hed kurderne, som kom ind under Irak, hvor de ikke har noget særligt at gøre.
Inger Støjberg (V), 2011-01-19:
Jeg tror, at jeg, hvis nu bl.a. vismændene, Arbejdsmarkedskommissionen og Velfærdskommissionen samstemmende sagde det og det så gik imod min overbevisning, så alligevel ville have en lillebitte nagende tvivl i baghovedet med hensyn til, om det nu var min egen teori eller det var alle økonomernes teori, der holdt vand.
Holger K. Nielsen (SF), 2018-12-14:
Efter at have læst forslaget mener jeg, hvis jeg skal være helt ærlig og skære igennem, at der er tale om, at vi i nogle øvelsesaktiviteter med et andet NATO-land skal blive dygtigere til at operere sammen med andre NATO-lande i sømilitære operationer, og at det her i høj grad har en øvelsesmæsig betydning.
Flemming Møller Mortensen (S), 2009-04-30:
Det drejede sig om en undren fra min side over, at man i fremstillingen af forslaget ikke har medtænkt eller indskrevet eller lavet en kalkulation over den sundhedsøkonomiske gevinst, vi vil få, hvis omfanget af rygning bliver mindre, fordi rygning koster så meget for samfundet på grund af de mange ulykkelige danskere, som bliver rigtig, rigtig syge, fordi de har været rygere i mange år.
Brian Mikkelsen (KF), 2010-02-05:
I den forbindelse vil jeg gerne understrege, at det forhold, at en afgørelse om udelukkelse fra fællesskab ikke er omfattet af den særlige adgang til domstolsprøvelse efter straffuldbyrdelsesloven, ikke er ensbetydende med, at afgørelserne slet ikke kan påklages.
Eyvind Vesselbo (V), 2011-04-28:
Men sagen er jo den, at der arbejdes intenst med de her ting for at få kortlagt, hvilken skadevirkning de her plantebeskyttelsesmidler har på vores grundvand og på vores drikkevand og derved også på vores sundhed, og hvis det var sådan, at det var påvist hundrede procent, at de her stoffer også havde så kraftig en skadevirkning, at de var sundhedsfarlige, så var de ikke blevet godkendt.
Martin Lidegaard (RV), 2012-12-14:
Jeg kan derudover oplyse, at vi har nedsat et udvalg bestående af Ministeriet for By, Bolig og Landdistrikter, Skatteministeriet og Klima-, Energi- og Bygningsministeriet for at analysere de lovgivningsmæssige barrierer, der i øvrigt måtte være for bl.a. nettoafregning af lejernes indbyrdes forbrug, og som udvalget vil komme med løsningsforslag til.
Inger Støjberg (V), 2006-04-25:
Nej, det at få udarbejdet de her vurderinger, og måske også få lavet handlingsplaner efterfølgende er jo med til at udgøre et rigtig godt redskab for bl.a. kommunalbestyrelsen til netop at opprioritere de områder, som er vigtige for den kommunalbestyrelse, som det nu drejer sig om.
Lene Garsdal (SF), 2004-11-23:
Det er efter SF's opfattelse nødvendigt at genindføre en systematisk arbejdsmiljørådgivning på de enkelte virksomheder, at sikre sikkerhedsrepræsentanter også på mindre virksomheder og endelig at tilføre Arbejdstilsynet tilstrækkeligt med ressourcer, så det bliver muligt at tage fat på de fire prioriterede områder, men også på mange af de øvrige problemer på de danske arbejdspladser, som prioriteringsrapporten peger på.
Pernille Skipper (EL), 2013-10-24:
Så vil vi desuden også sige, som Dansk Folkepartis ordfører sagde, at bemyndigelsesbestemmelser altid er noget, man skal være opmærksom på, men i det her tilfælde handler det jo sådan set om, at justitsministeren får lov til at stramme yderligere, end tilfældet er ifølge forordningen, og det synes vi er positivt.
Lisbeth Bech Poulsen (SF), 2017-05-09:
Ville det ikke være en straf for de børn, der ikke har noget som helst at gøre med den beslutning om at rejse ud, at man skulle miste mange tusinde kroner, som kunne være betydende for, om de børn havde råd til at gå til fritidsinteresser, eller hvad det kunne være?
Pia Gjellerup (S), 2000-11-29:
Jeg vil gerne notere igen, at en drøftelse med Arbejdsmarkedets Feriefond er jo fuldstændig meningsløs, hvis det ikke er med arbejdsmarkedets parter, eftersom Arbejdsmarkedets Feriefond er arbejdsmarkedets parter, og der er det selvfølgelig helt indlysende, at de ting, vi skal prøve at se, om vi kan få til gå op i en højere enhed, en bedre koordinering,
Carl Valentin (SF), 2021-12-17:
Emnet her er noget, der står Socialistisk Folkepartis hjerte meget nært, og derfor er vi også glade for, at stillerne har lagt så megen tid og så mange kræfter i det her forslag, og at 50.000 mennesker har skrevet under på forslaget, så vi nu får chancen for at debattere det her i Folketingssalen.
Nick Hækkerup (S), 2021-05-27:
Der gælder sådan set kun den grænse, at man ikke må bryde sin tavshedspligt, og derudover må man ikke udtale sig på en freds- og ærekrænkende måde ved at fremsætte injurier eller ved at udtrykke sig urimelig groft eller fremsætte åbenbart urigtige oplysninger om væsentlige forhold inden for eget arbejdsområde.
Anne Grete Holmsgaard (SF), 2002-11-29:
Det har vi ikke lagt os fast på endnu, men vi har lagt os fast på, at vi vil have det her ordentligt belyst, og vi har også lagt os fast på, at vi vil føre en meget forsigtig kurs, fordi vi mener, der er så meget på spil i de her sager, hvis vi giver los.
Bjarne Laustsen (S), 2003-04-08:
Når man taler om gammelkendte begreber, så skal jeg gøre opmærksom på, at lovforslag nr. L 152 blev vedtaget sidste år og trådte i kraft den 1. juli. Til det spørgsmål, der drejer sig om jobkortordningen, har såvel Dansk Folkeparti som HK og PROSA sagt, at der er kommet for mange ind, og at der ikke er behov
Eigil Andersen (SF), 2011-05-30:
Jeg vil gerne runde mit indlæg af med at sige, at jeg ikke kan forestille mig – og det kan Håndværksrådet altså heller ikke – at hvis man laver et system, som koster den selvstændige erhvervsdrivende et par hundrede kroner om året, så er det noget, som vil ødelægge det danske erhvervsliv.
Torsten Gejl (ALT), 2020-12-08:
Nu er der nok mange, der tror, at alle unge er vilde med fyrværkeri, og at de alle sammen glæder sig til at komme ud og fyre raketter af, men der er også mange unge, som tænker lidt over konsekvenserne af det, de gør – måske en gang imellem mere, end nogle af os voksne gør.
Morten Messerschmidt (DF), 2005-03-01:
Jeg ved jo, at Venstre er meget optaget af det her emne og jo hele to gange får lejlighed til at behandle sagen, nemlig dels som regering i Rådet, hvor man har været, og nu i Folketinget, hvor direktivet så skal implementeres, og netop fordi man jo, som jeg har forstået det, er optaget af at sikre arbejdstagerrettigheder, har man jo indgået denne her aftale med Socialdemokratiet, De Radikale og SF i forhold til den forestående forfatning, som vi skal stemme om den 27. september.
Line Barfod (EL), 2009-05-05:
I forhold til tortur er alle høringssvarene jo dybt betænkelige ved, at Danmark begynder på de her diplomatiske forsikringer, og de advarer om, at man overhovedet ikke kan have nogen som helst tillid til det, fordi der jo ikke er nogen, der har interesse i at påse, om de bliver overholdt; Danmark har ikke nogen interesse i at påse, om det, man nu har sendt mennesker ud til, rent faktisk alligevel resulterer i tortur, og de lande, der torturerer, har jo heller ingen interesse i selv at gå ud og fortælle, at de gør det.
Flemming Hansen (KF), 2000-04-07:
Vi taler her om et erhverv og en branche, der i forvejen er hårdt belastet, og med de mange initiativer, der ustandselig kommer fra denne regering for at belaste enhver form for bilisme her i landet, er det klart, at det er nødvendigt at kigge på det utal af afgifter, der er, og her er altså en af dem, der åbenlyst er urimelig.
Lone Dybkjær (RV), 2009-03-24:
Derfor kunne jeg godt tænke mig, om man på en eller anden måde kunne starte processen, for jeg synes, det er japperi, og jeg har sagt helt fra starten, faktisk allerede dengang det lå hos daværende økonomiminister, hr. Bendt Bendtsen, at det ville være rart, at vi fik tid til at diskutere ordentligt, hvad det her indebærer, og det får vi ikke, hvis det kommer den 23. april.
Mette Thiesen (DF), 2025-10-23:
Det er penge, der kunne være brugt på noget andet, f.eks. på at sikre en værdig ældrepleje, på at lette skatten for dem, der knokler hver eneste dag, eller på at give en håndsrækning til de mange familier, der kæmper med stigende priser på dagligvarer.
Lars Løkke Rasmussen (M), 2023-03-14:
Vi overtager nu nogle arbejdsgrupper om bl.a. biodiversitet, som er et hjemtaget grønlandsk område, og så er det selvfølgelig et formandskab, der er henlagt til Departementet for Landbrug, Selvforsyning, Energi og Miljø i det grønlandske selvstyre.
Mikkel Dencker (DF), 2018-03-16:
Så det har vi ikke tænkt os at gøre på nuværende tidspunkt, men vi ser meget gerne, at vi kan begrænse de midler, der bruges på det, f.eks. ved at det bliver undersøgt nærmere, om det er muligt på længere sigt at gøre støtten mindre, altså få et mindre støttebehov, for vi mener, at vedvarende energi har slugt rigtig mange penge fra vores fælles kasse.
Line Barfod (EL), 2009-02-04:
Ministeren rejser rundt og forsvarer flexicurity, men vil reelt ikke sikre, at vi har den security, der er den anden halvdel af begrebet, nemlig at man sikrer, at arbejdskraften - de mennesker, det handler om faktisk kan opretholde et nogenlunde leveniveau, så de er klar til at gå ud og tage et arbejde igen, når det kommer.
Erling Bonnesen (V), 2008-05-15:
Forslag til vedtagelse »Folketinget tager velfærdministerens redegørelse om forhandlingerne for den kommunale økonomi for 2009 og det kommunale selvstyre til efterretning. Folketinget konstaterer, at finanslovaftalen for 2008 netop har som mål at fremtidssikre budgetsamarbejdet mellem regeringen og kommunerne ved at øge kommunernes incitamenter til at overholde de indgåede aftaler om skatteudskrivning og udgiftsudvikling.
Claus Hjort Frederiksen (V), 2003-05-27:
Og det her er nærmest et direkte spørgsmål til Socialdemokraternes og De Radikales ordførere: Er ordførerne ikke enige i, at det lovforslag, vi behandler her, mere end fuldstændig implementerer det EU-direktiv, vi skal omsætte til dansk lovgivning? Lovforslaget er således i overensstemmelse med gældende EU-ret.
Ester Larsen (V), 2000-04-26:
Jeg kan forstå, at ministeren er positivt indstillet på at finde en løsning, og vi ser meget frem til, at vi får fremlagt nogle modeller, men jeg vil meget gerne understrege, at formålet med at skabe en løsning er at sikre disse mennesker, at de fortsat kan udøve deres erhverv.
Kim Behnke (FP), 1999-03-02:
Men for at løfte sløret: Det er vores opfattelse, at ved at ændre strafferammerne sker der i forhold til vores retsplejelov det, at når disse bliver forøget, så får anklagemyndighederne nogle muligheder for i rent efterforskningsøjemed at gøre nogle ting, som de ikke har mulighed for i dag.
Karina Lorentzen Dehnhardt (SF), 2015-04-21:
Jeg har været til stede ved retten i Kolding og overværet en voldssag, og det endte med, at man måtte lade gerningsmanden eller i hvert fald den formodede gerningsmand gå, fordi optagelserne var af så ringe kvalitet, at man faktisk ikke kunne bruge dem til at få ham dømt.
Niels Helveg Petersen (RV), 2002-11-14:
Det er en del af Sikkerhedsrådets rolle, at Sikkerhedsrådet kan det, og den rolle støtter også Det Radikale Venstre, fordi vi finder, at en styrkelse af Sikkerhedsrådets rolle er den bedste løsning til at sikre fred og sikkerhed.
Ove Hygum (S), 2000-04-27:
Jeg glæder mig over hr. Keld Albrechtsens erkendelse af, at det jo ikke er et forslag, der vælter velfærden i Danmark, men til gengæld må jeg sige, at jeg har meget, meget svært ved at se både starten og enden på nogen glidebane i denne sammenhæng.
Kristian Thulesen Dahl (DF), 2001-04-04:
Det her giver selvfølgelig anledning til, at vi må tage sagen op i Udvalget for Forretningsordenen, for det er da dybt bekymrende, når justitsministeren siger, at et spørgsmål, der går ud af huset her mandag den 22. januar - det er registreret - har man først registreret som modtaget i Justitsministeriet 1 uge senere.
Jakob Axel Nielsen (KF), 2006-11-30:
Men det, der er problemet i den her sag, er, at uanset hvor længe og hvor godt han leder og fordeler arbejdet, og uanset hvad han gør, og hvor tit han siger, at man skal huske at tage den her sikkerhedshjelm på, uanset om han husker at hænge en krog op på alle hjørner i virksomheden og hænge en sikkerhedshjelm der, så der ikke skulle være nogen undskyldning for at tage den af krogen og sætte den på hovedet – hvis der så er nogen, der ikke gør det, så får han alligevel en straf.
Kristian Jensen (V), 2003-09-04:
Det er ganske rigtigt, at vi har en 30-dages-regel for at sørge for, at vi har en ordentlig lovbehandling, men vi har også en dispensationsregel, sådan at man, hvis man når at lave en tilfredsstillende udvalgsbehandling, kan dispensere fra 30-dages-reglen.
Troels Lund Poulsen (V), 2005-04-28:
Jeg sagde også, at den danske statsminister havde beklaget og kraftigt taget afstand fra det, som vi har oplevet i Irak, for der har hr. Holger K. Nielsen jo en pointe, nemlig at det jo også går ud over den koalition, som vi er en del af, hvis der sker de grusomheder, som vi har været vidne til i Irak.
Lennart Damsbo-Andersen (S), 2022-03-29:
I og med at Folketinget over de senere år er blevet åbnet mere og mere op i forhold til tilgængelighed til møder og debatter via nettet f.eks., i forhold til at stille borgerforslag og med Ungdomsparlament og Politiker for en dag særlig for de unge, er der alt andet lige større mulighed for at deltage som borger i de ting, der foregår, og blive inspireret til at gå aktivt ind i debatterne.
Katrine Robsøe (RV), 2023-03-15:
Men når jeg taler med folk uden for Borgen, der rent faktisk ved noget om, hvilke kompetencer vi kommer til at stå og mangle inden for STEM-området, så siger de alle sammen, at vi skal sørge for i hvert fald ikke at komme til at lukke uddannelsespladser, men faktisk oprette nye og sørge for, at der kommer flere ind.
Karin Nødgaard (DF), 2014-05-27:
Jeg synes netop, at det, når vi har nogle af de her emner og områder, som er meget differentierede i forhold til, at der også er mange aspekter i det, er vigtigt, at vi også i Socialudvalget sætter os sammen, som vi jo også har tradition for at gøre, og får afklaret, hvordan vi egentlig kan få arbejdet videre med det, således at vi ender med at få det bedst mulige grundlag for måske at gå hen og ændre på vores lovgivning, hvis det er det, der skal til.
Lise Bertelsen (KF), 2025-04-24:
Når Socialdemokratiets ordfører siger, at der ikke er brug for mere tempo, så er det bare, jeg får lyst til at spørge fru Anni Matthiesen, som selv bringer frem, at hun har haft det her tæt inde på livet: Synes du, at der var tempo nok i forhold til at hjælpe din søn, da han stod i en svær situation?
Frank Jensen (S), 2000-01-26:
Hvis hr. Skaarup bare ulejliger sig med at læse den rapport, der danner grundlag for lovforslaget, kan hr. Skaarup læse dansk politis, anklagemyndighedens, alles ønske om, hvordan registret skal indrettes, og det er det ønske, jeg har fremsat som et lovforslag.
Peter Skaarup (DF), 1999-04-09:
Vi vil godt pege på en enkelt ting, som nok virker lidt selvmodsigende for os at se i hvert fald, og det er jo altså, at regeringen er kommet med et forsvarsudspil, der betyder, at man i de kommende år vil spare ca. 1 mia. kr. om året på forsvaret - pr. år vel at mærke.
Rune Lund (EL), 2021-02-25:
Men når det så er sagt, må jeg også sige, at det her lovforslag næppe kommer til at have den store effekt, om man så må sige, fordi når vi kigger på den internationale NGO Tax Justice Network, som er en af de førende organisationer i kampen mod skattely, og deres indeks over de værste skattely i verden, så er Trinidad og Tobago ikke et af de lande, der har den store betydning her.
Sonja Mikkelsen (S), 2000-05-18:
er, at man ønsker, at en læge, der har mistanke om misbrug hos en kvinde, som ønsker behandling med kunstig befrugtning, eller har en formodning om, at forældrene ikke vil kunne tage vare på barnet, i en sådan situation kan indbringe sagen for Adoptionsrådet med anmodning om en vurdering af parrets forældreegnethed.
Jakob Sølvhøj (EL), 2021-06-03:
Der kan være enkelte ting i forbindelse med uddannelsespolitikken, hvor Enhedslisten og Konservative ikke deler holdning, har jeg noteret mig, men vi er enige om, at det er værd at slås for den grundlovssikrede ret, der er til at drive fri skole her i landet, og for, at de også får tilført en økonomi, så de kan drives på ordentlig vis.
Charlotte Munch (DD), 2023-11-24:
Vi er naturligvis opmærksomme på, at fagbevægelsen har udtrykt kritik af, at lønmodtagerne kan blive mødt af et tilbagebetalingskrav fra FerieKonto, selv om pengene er modtaget i god tro, efter modtagelse af en uanmodet udbetaling fra FerieKonto.
Astrid Carøe (SF), 2023-05-24:
Jeg synes ikke, at der er nogen tvivl om, når man hører ministeren tale om det her emne, at det er noget, der ligger ministeren meget på sinde, og at man gerne vil styrke erhvervsskolerne, og det trøster mig, i forhold til at vi nok skal få set på det her på et tidspunkt.
Sofie Carsten Nielsen (RV), 2017-05-11:
Og jeg skal i hvert fald nok gøre det kort, for jeg er meget enig i de betragtninger, som Liberal Alliances ordfører kom med til det her beslutningsforslag om at tildele førtidspension som en permanent rettighed, hvilket så også betyder, at den altså aldrig kan frakendes.
Ole Stavad (S), 1999-03-04:
Overordnet disse i denne sammenhæng tilfældige regler gælder dog, at dødsboer med aktiver på op til 1,3 mio. kr. eller nettoformuer op til ca. 1 mio. kr. er skattefri. Herudover skal der i sagens natur være en skattepligtig fortjeneste på de aktier, som foreningen arver.
Lars Løkke Rasmussen (V), 2009-10-08:
Den krise, vi befinder os i nu, er jo en krise, der er udløst af, at der er et dramatisk internationalt fald i efterspørgslen, og det dramatiske internationale fald i efterspørgslen er vi jo ikke i stand til alene ved indenlandsk merforbrug – offentligt eller privat – at kompensere hundrede procent for.
Kristian Jensen (V), 2010-02-03:
Der er det heldigvis sådan, at en række lande er lige så optaget, som Danmark er, af at bekæmpe CO2-udledning og derfor arbejder med at indføre former for begrænsning af udledningen, herunder afgiftssystemer, der i høj grad vil komme til at minde om det danske, måske ikke på samme niveau, men sådan opbygningsmæssigt.
Kristian Jensen (V), 2003-09-09:
Jeg bliver nødt til at gentage, at jeg savner rent faktisk den gamle Lykketoft, altså ikke som minister, aldrig som minister, men som en troværdig politiker, der trods alt forsøgte at svare på de spørgsmål, der blev stillet, for hr. Nicolai Wammen forsøger ikke engang at svare på: Hvad vil stigningen i de offentlige udgifter være, hvis det her bliver gennemført, hvis det socialdemokratiske finanslovoplæg bliver gennemført?
Stinus Lindgreen (RV), 2021-12-02:
Hvis der var en student, der havde klaget over min undervisning, ville jeg også forvente at komme til samtale, og så kunne det være, at jeg fik at vide: Ved du hvad, der er ikke noget problem, men vi skal selvfølgelig reagere, når der kommer en klage, for det skylder vi også de studerende.
Peter Hummelgaard (S), 2020-06-03:
Altså, i forhold til det svar, som jeg giver, og det notat fra den 23. marts og det ene efterfølgende svar til Folketinget i slutningen af marts, hvor vi som en tolkning på trepartsaftalen siger, at neutralitetsprincippet skal gælde, har Erhvervsministeriet og Beskæftigelsesministeriet fundet ud af, at det ikke har været udmøntet korrekt i bekendtgørelsen.
Poul Nødgaard (DF), 1998-06-16:
Men jeg vil sige, at vores grundopfattelse i Dansk Folkeparti er, at børn hører til i en familie og har krav på en far og en mor, og det, der nu lægges op til, er om ikke det stik modsatte, så i hvert fald noget, der er en hel del i den retning.
Ulla Tørnæs (V), 2008-05-21:
Samarbejdet sigter mod at bidrage til en gnidningsløs og gradvis integration af AVS-landene i verdensøkonomien under behørig hensyntagen til deres politiske valg og udviklingsprioriteter for derved at fremme en bæredygtig udvikling og bidrage til udryddelse af fattigdom i AVS-landene.
Lars Løkke Rasmussen (V), 2002-01-16:
Vi giver den her saltvandsindsprøjtning for at skabe en balance, og så diskuterer vi senere med amterne, hvad det samlet set er for en økonomi, der skal være til rådighed i år 2003, for at amterne kan løse de opgaver, der er henlagt til amterne, på en for regeringen tilfredsstillende måde.
Lars Løkke Rasmussen (V), 2015-11-17:
Og der er det da vigtigt – det tror jeg vi er enige om – på et overordnet niveau, og så skal det jo stå sin prøve i det konkrete, at alt, hvad vi gør, skal balanceres op imod, at vi samtidig ønsker fortsat at leve i et retssamfund med retssikkerhed, med beskyttelse af individet.
Kirsten Jacobsen (FRI), 2000-05-24:
Hvis husrapporten er god nok, har forsikringsbranchen simpelt hen let adgang til at lave et billigt produkt, og fordi det er en forbrugerbeskyttelseslov, vil jeg godt være med til at sige: Jamen hvis man har pligt til at komme med tilbudet, har man også pligt til at tegne forsikringen.
Flemming Møller Mortensen (S), 2017-05-17:
Og derfor lægger vi et stort pres på regeringen i den her sammenhæng, og jeg håber på, at vi også – måske sammen – kan være med til at lægge et tidspres på regeringen, for jeg synes, at det er alt, alt for lang tid at give regeringen til udgangen af 2018, før man kommer frem med de nye modeller.